**Pakeistas po Švietimo komiteto**

**projektas**

**reg. Nr. T-126**

**2.2. darbotvarkės klausimas**

**Pasvalio rajono savivaldybės taryba**

**Sprendimas**

**Dėl pasvalio rajono savivaldybės tarybos 2018 m. rugsėjo 26 d. sprendimo nr. t1-208 „dėl pasvalio rajono savivaldybės valdomų uždarųjų akcinių bendrovių veiklos tikslų nustatymo ir jų vertinimo tvarkos aprašo patvirtinimo“ pakeitimo**

2022 m. birželio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Pasvalio rajono savivaldybės taryba nusprendžia:

1. Pakeisti Pasvalio rajono savivaldybės valdomų uždarųjų akcinių bendrovių veiklos tikslų nustatymo ir jų vertinimo tvarkos aprašo, patvirtinto Pasvalio rajono savivaldybės tarybos 2018 m. rugsėjo 26 d. sprendimu Nr. T1-208 „Dėl Pasvalio rajono savivaldybės valdomų uždarųjų akcinių bendrovių veiklos tikslų nustatymo ir jų vertinimo tvarkos aprašo patvirtinimo“, 14 punktą ir jį išdėstyti taip:

„14. Įvertinus Bendrovės pasiektų ilgalaikių ir trumpalaikių veiklos tikslų atitiktį jai nustatytiems veiklos tikslams, sprendžiamas klausimas dėl:

14.1. Bendrovės vadovo darbo užmokesčio (mėnesinės algos) dydžio(pastovioji ir kintamoji dalys arba pastovioji dalis). Sprendimą priima Bendrovės valdyba, jei valdyba nesudaroma – Savivaldybės administracijos direktorius;

14.2. Bendrovės vadovo skyrimo (rinkimo) antrajai kadencijai arba atšaukimo iš pareigų. Sprendimą priima Bendrovės valdyba, jei valdyba nesudaroma, – stebėtojų taryba, o jeigu nesudaroma ir stebėtojų taryba, – visuotinis akcininkų susirinkimas.“.

1. Nustatyti, kad šis sprendimas skelbiamas Teisės aktų registre ir Pasvalio rajono savivaldybės interneto tinklalapyje www.pasvalys.lt.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Pasvalio rajono savivaldybės administracijos

Juridinio ir personalo skyriaus vedėja

J. Karčiauskienė

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**pasvalio rajono savivaldybės tarybos 2018 m. rugsėjo 26 d. sprendimo nr. t1-208 „dėl pasvalio rajono savivaldybės valdomų uždarųjų akcinių bendrovių veiklos tikslų nustatymo ir jų vertinimo tvarkos aprašo patvirtinimo“ pakeitimo**

2022 m. birželio 7 d.

Pasvalys

**1. Sprendimo projekto rengimo pagrindas.** Pasvalio rajono savivaldybės valdomų uždarųjų akcinių bendrovių veiklos tikslų nustatymo ir jų vertinimo tvarkos aprašas, patvirtintas Pasvalio rajono savivaldybės tarybos 2018 m. rugsėjo 26 d. sprendimu Nr. T1-208 „Dėl Pasvalio rajono savivaldybės valdomų uždarųjų akcinių bendrovių veiklos tikslų nustatymo ir jų vertinimo tvarkos aprašo patvirtinimo“ (toliau – Aprašas), nustato Pasvalio rajono savivaldybės (toliau – Savivaldybė) valdomų uždarųjų akcinių bendrovių (toliau – Bendrovė) veiklos tikslų nustatymą ir jų įvykdymo vertinimą.

Peržiūrėjus teisės akto turinį nustatyta, kad 14 punkte nustatytas reguliavimas yra nepakankamas, t. y. nustatyti galimi veiksmai, atliekami Bendrovei nepasiekus ilgalaikių ir trumpalaikių veiklos tikslų ar juos pasiekus tik iš dalies, tačiau neaprašant situacijos, kai Bendrovė pasiekia jai nustatytus veiklos tikslus.

Siekiant, kad teisės akto turinys būtų logiškas, aiškus, nedviprasmiškas, siūloma pakeisti Aprašo 14punktą, jame nustatant valdybos (jei valdyba nesudaroma, – Savivaldybės administracijos direktoriaus) galimus sprendimus, priimamus įvertinus Bendrovės pasiektų ilgalaikių ir trumpalaikių veiklos tikslų atitiktį jai nustatytiems veiklos tikslams.

**2. Sprendimo projekto tikslai ir uždaviniai.** Siekiant teisės akto aiškumo, atitinkamai pakeisti Aprašo 14 punktą.

**3. Kokios siūlomos naujos teisinio reguliavimo nuostatos ir kokių rezultatų laukiama.** Aprašo nuostatos atitiks teisės aktų reikalavimus.

**4. Skaičiavimai, išlaidų sąmatos, finansavimo šaltiniai**. Nereikalingos.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nereikia.

**7. Sprendimo projekto antikorupcinis vertinimas.** Atliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.** Iniciatorius – Savivaldybės administracijos Juridinis ir personalo skyrius, atsakingas už vykdymo kontrolę – Savivaldybės administracijos Strateginio planavimo ir investicijų skyriaus vyriausioji specialistė Virginija Antanavičienė.

Juridinio ir personalo skyriaus vedėja Jurgita Karčiauskienė

***Lyginamasis variantas***

PATVIRTINTA

Pasvalio rajono savivaldybės tarybos

2018 m. rugsėjo 26 d. sprendimu Nr. T1-208

**PASVALIO RAJONO SAVIVALDYBĖS VALDOMŲ UŽDARŲJŲ AKCINIŲ BENDROVIŲ VEIKLOS TIKSLŲ NUSTATYMO IR JŲ VERTINIMO TVARKOS APRAŠAS**

**I skyrius**

**BENDROSIOS NUOSTATOS**

1. Pasvalio rajono savivaldybės valdomų uždarųjų akcinių bendrovių veiklos tikslų nustatymo ir jų vertinimo tvarkos aprašas (toliau – Aprašas) nustato Pasvalio rajono savivaldybės (toliau – Savivaldybė) valdomų uždarųjų akcinių bendrovių (toliau – Bendrovė) veiklos tikslų nustatymą ir jų įvykdymo vertinimą.

2. Bendrovių veiklos tikslai ir jų vertinimo rodikliai nustatomi Bendrovės veiklos strategijoje.

3. Apraše vartojamos sąvokos suprantamos taip, kaip jos apibrėžtos Lietuvos Respublikos akcinių bendrovių įstatyme, kituose teisės aktuose.

**II skyrius**

**BENDROVIŲ VEIKLOS STRATEGIJOS RENGIMAS**

4. Bendrovės vadovas rengia 5 metų Bendrovės veiklos strategijos projektą. Rengdamas veiklos strategijos projektą, Bendrovės vadovas išanalizuoja ir įvertina aplinką bei išteklius, suformuoja misiją, numato trumpalaikius vienerių metų ir ilgalaikius strateginius tikslus ir uždavinius tikslams pasiekti, pasiūlo tikslų vertinimo kriterijus – konkrečius rodiklius. Bendrovės veikla planuojama pagal turimus ir planuojamus gauti finansinius, materialiuosius ir žmogiškuosius išteklius misijai vykdyti ir strateginiams tikslams pasiekti.

5. Bendrovės vadovas parengtą Bendrovės veiklos strategijos projektą pateikia tvirtinti Bendrovės valdybai, jei valdyba nesudaroma – Savivaldybės administracijos direktoriui. Su parengta ir Bendrovės valdybos patvirtinta Bendrovės veiklos strategija supažindinamas Savivaldybės administracijos direktorius

6. Atsižvelgiant į Bendrovės veiklos specifiką, kiekvienai Bendrovei gali būti nustatomas skirtingas veiklos tikslų skaičius, tačiau vieneriems metams (trumpalaikiai tikslai) nustatomi ne mažiau kaip 3 tikslai.

7. Strateginiai tikslai formuluojami vadovaujantis tinkamumo, realumo, motyvavimo, suprantamumo, įsipareigojimo, suderinamumo principais.

8. Bendrovių veiklos strateginiams tikslams įgyvendinti formuluojami aiškūs, apibrėžti, pagrįsti uždaviniai. Kiekvienam Bendrovės veiklos nustatytam uždaviniui įgyvendinti numatomos priemonės, kurios turi būti aiškios, efektyvios, racionalios ir praktiškai įgyvendinamos.

9. Bendrovės veiklos pasiektų trumpalaikių ir ilgalaikių tikslų ir jų uždavinių įvykdymui vertinti nustatomi konkretūs rodikliai, kurie turi būti realūs, teisingi, leidžiantys daryti palyginimus, sudarantys galimybę vertinti sąnaudas, darbo krūvį, rezultatus, naudą ir kt. Turi būti pateiktos trumpalaikių ir ilgalaikių tikslų įgyvendinimo vertinimo rodiklių reikšmės.

10. Bendrovės veiklos strategija gali būti tikslinama ne dažniau kaip kartą per pusmetį.

**III skyrius**

**BENDROVĖS STRATEGIJOS ĮGYVENDINIMO ATASKAITOS TEIKIMAS**

11. Bendrovės vadovas kasmet, ne vėliau kaip iki balandžio 30 dienos Bendrovės valdybai, jei valdyba nesudaroma – Savivaldybės administracijos direktoriui, teikia veiklos strategijos įgyvendinimo metinę ataskaitą, kurioje nurodoma:

11.1. kaip buvo įgyvendinti veiklos strategijos uždaviniai Bendrovės veiklos tikslams pasiekti;

11.2. kokią įtaką Bendrovės veiklos rezultatams turėjo vidaus ir išorės veiksniai;

11.3. kokia buvo pasiekta Bendrovės veiklos pažanga: darbo našumo augimas, naujų technologijų diegimas ir pan.;

11.4. kokie prognozuojami ateinančio laikotarpio Bendrovės veiklos rezultatai.

12. Bendrovės vadovas, teikdamas veiklos strategijos įgyvendinimo metinę ataskaitą, gali kartu pateikti ir informaciją apie pasiektus konkrečius Bendrovės veiklos rodiklius (rezultatus), tiesiogiai susijusius su Bendrovės vadovo mėnesinės algos kintamosios dalies nustatymu. Tokiu atveju, atskaita teikiama ne vėliau kaip iki balandžio 1 d.

**IV skyrius**

**REZUTATŲ ATITIKTIES NUSTATYTIEMS BENDROVĖS VEIKLOS TIKSLAMS VERTINIMAS**

13. Bendrovės valdyba, išanalizavusi bei įvertinusi Aprašo 11 punkte nurodytą ataskaitą nustato, ar Bendrovė pasiekė visus ar dalį jai nustatytų veiklos tikslų, numatytų Bendrovės veiklos strategijoje. Su Bendrovės veiklos rezultatais supažindinamas Savivaldybės administracijos direktorius. Jei Bendrovėje valdyba nesudaroma, ataskaitos vertinimą atlieka Savivaldybės administracijos direktorius.

14. ~~Nepasiekus Bendrovei finansinių ir nefinansinių ilgalaikių ir trumpalaikių tikslų ar juos pasiekus tik iš dalies, svarstoma~~ **Įvertinus Bendrovės pasiektų ilgalaikių ir trumpalaikių veiklos tikslų atitiktį jai nustatytiems veiklos tikslams, sprendžiamas klausimas dėl**:

14.1. Bendrovės vadovo darbo užmokesčio (mėnesinės algos) ~~dydis~~ **dydžio** (pastovioji ir kintamoji dalys arba pastovioji dalis)**. Sprendimą priima Bendrovės valdyba, jei valdyba nesudaroma – Savivaldybės administracijos direktorius**;

14.2.~~,~~ ~~ar~~ Bendrovės ~~vadovas~~ **vadovo** ~~toliau tinka eiti pareigas ir/ar gali būti skiriamas~~ **skyrimo** (~~renkamas~~ **rinkimo**) antrajai kadencijai **arba atšaukimo iš pareigų.** **Sprendimą priima Bendrovės valdyba, jei valdyba nesudaroma, – stebėtojų taryba, o jeigu nesudaroma ir stebėtojų taryba, – visuotinis akcininkų susirinkimas**.

**V skyrius**

**BAIGIAMOSIOS NUOSTATOS**

15. Informacija apie Bendrovę pasiekiama visuomenei (skelbiama Bendrovės interneto svetainėje, o jeigu Bendrovė neturi savo interneto svetainės – Savivaldybės interneto svetainėje).

16. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_